*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 27ης Ιουλίου 1981

περί του εφαρμοζομένου στην Ιρλανδία ποσού επιδοτήσεως επιτοκίου που προβλέπεται από την οδηγία 72/159/ΕΟΚ περί εκσυγχρονισμού των γεωργικών εκμεταλλεύσεων

(81/598/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την οδηγία 72/159/ΕΟΚ του Συμβουλίου της 17ης Απριλίου 1972 περί εκσυγχρονισμού των γεωργικών εκμεταλλεύσεων (1), όπως τροποποιήθηκε τελευταία από την οδηγία 81/528/ΕΟΚ (2), και ιδίως το άρθρο 8 παράγραφος 2 δεύτερο εδάφιο και το άρθρο 19 παράγραφος 1 δεύτερο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου (3),

Εκτιμώντας:

ότι στο άρθρο 8 παράγραφος 2 δεύτερο εδάφιο της οδηγίας 72/159/ΕΟΚ προβλέπεται ότι μπορεί να επιτραπεί στα Κράτη μέλη να χορηγούν επιδοτήσεις επιτοκίου ανώτερες του 5 %, εφ όσον αυτό δικαιολογείται από την κατάσταση της κεφαλαιοαγοράς στα Κράτη μέλη, και να μειώνει την ελάχιστη επιβάρυνση των δικαιούχων σε 2 % σε ορισμένες περιφέρειες·

ότι η ιρλανδική κυβέρνηση ζήτησε να της επιτραπεί να ανεβάσει την επιδότηση επιτοκίου σε 10 % καί, στις μειονεκτικές περιοχές της Ιρλανδίας, σε 12 %·

ότι η ιρλανδική κυβέρνηση ζήτησε να της επιτραπεί η χορήγηση του συμπληρωματικού ποσού της επιδοτήσεως επιτοκίου στα μη ακόμη πλήρως εξοφληθέντα γεωργικά δάνεια που έχουν συναφθεί για τη χρηματοδότηση δαπανών σχετικών με αναπτυξιακά προγράμματα, τα οποία μπορούν να τύχουν επιστροφών του Γεωργικού Ευρωπαϊκού Ταμείου Προσανατολισμού και Εγγυήσεων, αποκαλούμενου εφεξής « Ταμείου»·

ότι το επιτόκιο στην Ιρλανδία για τα μακροπρόθεσμα γεωργικά δάνεια είναι, προς το παρόν, 17,25 %, και με επιδοτήσεις του 10 και 12 %, το επιτόκιο που επιβαρύνει το δικαιούχο υπερβαίνει το ελάχιστο όριο που ορίζει η οδηγία 72/159/ΕΟΚ ή η οδηγία 75/268/ΕΟΚ του Συμβουλίου της 28ης Απριλίου 1975 περί της ορεινής γεωργίας και της γεωργίας σε ορισμένες περιοχές (4), όπως τροποποιήθηκε τελευταία από την οδηγία 80/666/ΕΟΚ (5)· ότι είναι, συνεπώς, σκόπιμο η απάντηση στην αίτηση της ιρλανδικής κυβερνήσεως να είναι θετική·

ότι η ιρλανδική κυβέρνηση ζήτησε επίσης μία οικονομική συμμετοχή της Κοινότητος στις δαπάνες που προκύπτουν από την αύξηση της επιδοτήσεως· ότι η ανεπάρκεια των πόρων που διαθέτει η ιρλανδική κυβέρνηση για τη χρηματοδότηση αυτού του μέτρου επιβάλλει μία οικονομική συμμετοχή του Ταμείου σύμφωνα με το άρθρο 19 της οδηγίας 72/159/ΕΟΚ ή το άρθρο 15 της οδηγίας 75/268/ΕΟΚ· ότι πρέπει, συνεπώς, να περιληφθούν στην κοινή ενέργεια, που προβλέπεται στο άρθρο 15 της οδηγίας 72/159/ΕΟΚ, τα μέτρα υπέρ των εκμεταλλεύσεων των οποίων το σχέδιο αναπτύξεως έχει ήδη εγκριθεί κατά τη στιγμή που η απόφαση αυτή θα αρχίσει να ισχύει,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ιρλανδία να αυξήσει σε 12 % στις κατά την έννοια της οδηγίας 75/268/ΕΟΚ μειονεκτικές περιοχές και σε 10 % στις άλλες περιοχές την επιδότηση επιτοκίου που προβλέπεται στο άρθρο 8 παράγραφος 2 πρώτο εδάφιο της οδηγίας 72/159/ΕΟΚ. Η άδεια αυτή ισχύει για τα σχέδια αναπτύξεως που θα εγκριθούν μετά την έναρξη ισχύος της αποφάσεως αυτής.

Άρθρο 2

Επιτρέπεται στην Ιρλανδία να χορηγεί, για περίοδο μέχρι δύο ετών, αρχομένη την ή μετά την 1η Ιανουαρίου 1981 και λήγουσα, αργότερο στις 31 Δεκεμβρίου 1983, επιδότηση 5 % του επιτοκίου του μη επιστραφέντος τμήματος των γεωργικών δανείων που έχουν καταβληθεί για τη χρηματοδότηση των επιλέξιμων δαπανών, οι οποίες αφορούν τα σχέδια αναπτύξεως που θα έχουν ήδη εγκριθεί σε εφαρμογή της οδηγίας 72/159/ΕΟΚ κατά την στιγμή που η απόφαση αυτή θα αρχίσει να ισχύει.

Άρθρο 3

Οι δαπάνες που πραγματοποιούνται από την Ιρλανδία σε εφαρμογή των άρθρων 1 και 2 είναι επιλέξιμες από το ΕΓΤΠΕ μέσα στα όρια που καθορίζονται στο άρθρο 19 παράγραφος 3 πρώτο εδάφιο της οδηγίας 72/159/ΕΟΚ ή στο άρθρο 15 παράγραφος 1 της οδηγίας 75/268/ΕΟΚ.

Άρθρο 4

1. Το μέτρο που προβλέπεται στο άρθρο 2 αποτελεί μέρος της κοινής ενέργειας που αναφέρεται στο άρθρο 15 της οδηγίας 72/159/ΕΟΚ της οποίας και εφαρμόζονται οι δημοσιονομικές και γενικές διατάξεις, λαμβανομένων υπόψη των διατάξεων της αποφάσεως αυτής.

2. Το προβλεπόμενο συνολικό κόστος των μέτρων που αναφέρονται στα άρθρα 1 και 2 το οποίο επιβαρύνει το Ταμείο υπολογίζεται σε 17 εκατομμύρια ECU.

Άρθρο 5

Η απόφαση αυτή ισχύει μέχρι τις 31 Δεκεμβρίου 1983.

Άρθρο 6

Η απόφαση αυτή απευθύνεται στην Ιρλανδία.

Έγινε στις Βρυξέλλες, στις 27 Ιουλίου 1981.

Για το Συμβούλιο

Ο Πρόεδρος

P. WALKER

(1) ΕΕ αριθ. L 96 της 23. 4. 1972, σ. 1.

(2) ΕΕ αριθ. L 197 της 20. 7. 1981, σ. 41.

(3) Γνώμη που διατυπώθηκε στις 10 Ιουλίου 1981 (δεν δημοσιεύθηκε ακόμη στην Επίσημη Εφημερίδα).

(4) ΕΕ αριθ. L 128 της 19. 5. 1975, σ. 1.

(5) ΕΕ αριθ. L 180 της 14. 7. 1980, σ. 34.